Source: https://beta.e-justice.europa.eu/169/MT/defendants_criminal_proceedings?CYPRUS&init=true&idSubpage=3
Timestamp: 2019-11-13 04:24:19+00:00
Document Index: 2241210

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

L-akkużi jistgħu jiġu emendati matul il-proċess?
Għandi nattendi għall-proċess?
Nista’ ninżamm f’kustodja, jew niġi meħlus matul il-proċess?
Jiena ngħix fi Stat Membru ieħor. Nista’ nipparteċipa fil-proċess permezz ta’ kollegament bil-vidjow?
Ikolli avukat biex jirrappreżentani matul il-proċess?
X’inhu r-rwol tiegħi fil-proċess?
Nista’ nsejjaħ xhieda għad-difiża tiegħi?
X’jiġri jekk nigdeb fil-qorti?
X’inhuma d-drittijiet tiegħi fir-rigward tal-akkużi kontrija?
Nista’ nippreżenta evidenza biex insostni l-każ tiegħi?
Nista’ nuża detektiv privat biex jiġbor evidenza għan-nom tiegħi?
Il-kawża tinstema’ mill-qorti tad-distrett fejn ikun sar ir-reat.
Il-proċess tiegħek isir fil-pubbliku sakemm il-qorti ma tordnax li għandu jsir fil-privat. Il-Kostituzzjoni tistabbilixxi ir-raġunijiet biex il-proċess isir fil-privat.
F'Ċipru ma jsir l-ebda proċess b’ġurija. Il-qorti, magħmula minn imħallfin professjonali, tiġġudika l-liġi u l-fatti.
L-akkużi jistgħu jiġu emendati matul il-proċess jekk il-qorti tkun taqbel. Dan jista’ jseħħ jekk l-informazzjoni fl-akkuża ma tkunx adegwata jew biex l-akkużi jimxu skont l-evidenza.
Akkużi ġodda jistgħu jiżdiedu matul il-proċess jekk dawn ikunu jirriżultaw mill-evidenza, u l-qorti tkun taqbel. Jekk dan iseħħ il-proċeduri jistgħu jiġu differiti biex iħalluk tipprepara d-difiża tiegħek.
Jekk fl-aħħar tal-proċess tiġi ppruvata biss parti mill-akkuża u jkun reat awtonomu tista’ tiġi kkundannat b’dak ir-reat mingħar ma tiġi emendata l-akkuża. Bl-istess mod tista’ tiġi kkundannat li ppruvajt tikkommetti r-reat li bih inti akkużat mingħajr ma tiġi emendata l-akkuża. Fl-aħħar tal-proċeduri l-qorti tista’ tordna li jsiru akkużi addizzjonali li jirriżultaw mill-evidenza, u tista’ tikkundannak mingħajr ma temenda l-att tal-akkuża. Dan m’għandux iwassal għal amministrazzjoni ħażina tal-ġustizzja.
Tista’ tbiddel l-istqarrija tiegħek matul il-proċess fir-rigward tal-akkużi kollha jew ta’ xi akkużi, jekk il-qorti taqbel li tħallik tagħmel dan. Jekk inti tiddikjara ruħek ħati għal xi akkużi l-qorti tisma’ l-kawża fir-rigward tal-akkużi li jkun fadal. Jekk inti tiddikjara li inti ħati għall-akkużi kollha l-qorti tipproċedi direttament għall-proċess tal-għoti tas-sentenza.
Inti intitolat għal smigħ ġust u pubbliku fi żmien raġonevoli minn qorti indipendenti, imparzjali u kompetenti, stabbilita skont il-liġi.
Is-sentenza tal-qorti għandha tkun motivata u ġeneralment tingħata fil-pubbliku, sakemm il-pubbliċità tagħha ma tkunx tippreġudika l-interessi tal-ġustizzja.
Jekk inti tiġi akkużat b’reat kriminali għandek id-drittijiet minimi kostituzzjonali li ġejjin:-
li tiġi infurmat malajr u b’lingwa li inti tifhem u fid-dettall dwar in-natura u l-bażi tal-akkużi kontrik;
li jkollok żmien u faċilitajiet adegwati għall-preparazzjoni tad-difiża tiegħek;
li tiddefendi ruħek personalment jew permezz ta’ avukat tal-għażla tiegħek, jew, jekk ma tistax tħallas għall-assistenza legali, li tingħata assistenza legali mingħajr ħlas jekk ikun fl-interess tal-ġustizzja;
li tagħmel mistoqsijiet lil xhieda kontrik u li l-istess kondizzjonijiet ikunu japplikaw kemm għax-xhieda f'ismek kif ukoll għal dawk kontrik.
li jkollok l-assistenza legali ta' interpretu, mingħajr ħlas jekk ma tistax tifhem jew titkellem il-lingwa użata fil-qorti.
Hekk kif tiġi notifikat b’ċitazzjoni li tordnalek tidher fil-qorti, għandek tattendi. Jekk ma tattendix, jinħareġ mandat ta’ arrest kontrik.
Bħala regola, għandek tinħareġ fuq garanzija matul il-proċess ħlief f’każijiet serji. Id-detenzjoni tista’ tiġi ordnata jekk ikun hemm riskju serju li ma tkunx ser tidher għall-proċess jekk tiġi meħlus. Il-garanzija tista’ wkoll tiġi rrifjutata jekk ikun hemm riskju li tikkommetti aktar reati ladarba tiġi meħlus.
Jekk il-garanzija tiġi rrifjutata u l-kawża tipproċedi quddiem qorti distrettwali, ma tistax tinżamm għal iżjed minn tmint ijiem sakemm ikun imissek terġa' tidher fil-qorti. Ma hemm l-ebda limitu fuq il-perjodu ta’ detenzjoni jekk il-kawża tipproċedi quddiem il-Qorti ta’ Assize.
Għandek id-dritt li tappella kontra deċiżjoni li tirrifjuta libertà fuq garanzija. L-appell għandu jsir fi żmien għaxart (10) ijiem mid-deċiżjoni.
Ma hemm l-ebda limitu ta’ żmien fiss għaż-żamma taħt arrest. Madankollu, il-proċess għandu jsir fi żmien raġonevoli.
Ma hemm l-ebda dispożizzjoni għal parteċipazzjoni fi proċeduri kriminali permezz ta’ kollegament bil-vidjow.
M’għandekx għalfejn tiġi rrappreżentat minn avukat fil-proċeduri tal-qorti. Għandek id-dritt li tiddefendi ruħek personalment. Jekk inti rrappreżentat minn avukat għandek id-dritt li tbiddel l-avukat tiegħek fi kwalunkwe stadju tal-proċeduri.
Jekk ma tiflaħx għall-ispejjeż ta’ avukat, tista’ tkun intitolat għal għajnuna legali jekk dan ikun fl-interess tal-ġustizzja.
Jekk inti rrappreżentat minn avukat fil-proċess, hu jew hi jippreżentaw id-difiża tiegħek. Jekk inti tiddefendi ruħek personalment għandek l-istess drittijiet inkluż id-dritt għas-silenzju u d-dritt kontra l-awtoinkriminazzjoni.
Wara li l-prosekuzzjoni tkun ippreżentat il-każ tagħha, inti għandek id-dritt li tippreżenta lill-qorti li ma hemm l-ebda kawża li għandek twieġeb għaliha għar-raġunijiet li gejjin:
ma kienx hemm evidenza li tipprova xi element essenzjali tar-reat,
l-evidenza tal-prosekuzzjoni dehret li mhijiex affidabbli u suffiċjenti għal kundanna sigura.
Jekk il-qorti taqbel mal-argument tiegħek, inti tiġi meħlus mingħajr ma tissejjaħ biex tagħmel id-difiża tiegħek.
Jekk il-qorti tiddeċiedi li hemm kawża li jeħtieġ li int twieġeb għaliha, hi għandha tinfurmak bid-drittijiet li ġejjin:
li tagħti l-evidenza tiegħek taħt ġurament. Jekk tagħmel dan, inti tiġi kontroeżaminat mill-prosekuzzjoni.
li tagħmel stqarrija li ma tkunx taħt ġurament mill-iżbarra. F’dan il-każ inti ma tiġix kontroeżaminat;
li tibqa’ sieket. Ma jistgħu jiġu konklużi l-ebda inferenzi negattivi mill-eżerċizzju tad-dritt għas-silenzju.
Kemm jekk tagħżel li tagħti x-xhieda tiegħek u kemm jekk le, għandek id-dritt li ssejjaħ xhieda għad-difiża tiegħek.
Jekk tagħżel li tixhed taħt ġurament u tiġi ffaċċjat b’mistoqsija inkriminanti għandek tkun avżat mill-qorti bid-dritt tiegħek li ma tweġibx.
Jekk tagħmel stqarrija falza fil-proċess inti tikkommetti delitt ta’ xhieda falza li huwa kastigabbli bi priġunerija.
Għandek id-dritt li tikkontesta l-evidenza tal-prosekuzzjoni bil-kontroeżami tax-xhieda tal-prosekuzzjoni. Tista’ wkoll toġġezzjona għall-evidenza.
Tista’ tipproduċi kull evidenza b'sostenn għad-difiża tiegħek li hija rilevanti għall-kwistjonijiet tal-proċess u li tkun ammissibbli bil-liġi. Jekk tkun trid tinvoka l-personalità tiegħek tista’ ssejjaħ xhud morali għad-difiża tiegħek.
Iva tista’. L-evidenza miġbura tista’ tiġi ppreżentata fil-qorti soġġett għall-istess regoli ta’ kwalunkwe evidenza oħra.
Il-kondotta tiegħek ma tistax tiġi żvelata matul il-proċess sakemm inti ma tiddeċidiex li tagħti evidenza u tinvoka l-personalità tiegħek billi tagħmel allegazzjoni kontra l-personalità ta’ xi xhud tal-prosekuzzjoni matul il-kontroeżami.
L-evidenza tar-reati preċedenti tiegħek tista’ tiġi ppreżentata lill-qorti, sakemm id-delitt li inti tkun qed tiġi pproċessat għalih huwa simili għal delitti oħra li tkun ikkommettejt.
Il-kundanni preċedenti tiegħek fi Stat Membru ieħor jistgħu jitqiesu ħlief meta l-kundanni jkunu skadew.
Fi tmiem il-proċess il-partijiet jagħmlu l-indirizzi finali tagħhom u l-qorti tagħti s-sentenza tagħha.
Tista’ tiġi kkundannat jew meħlus mill-qorti.
Jekk tiġi kkundannat, għandek id-dritt li tindirizza lill-qorti qabel tagħti s-sentenza tagħha, bl-iskop li tnaqqas is-sentenza tiegħek.
Għal informazzjoni dwar il-pieni previsti, ara hawnhekk.
Il-vittma ma għandha l-ebda rwol speċifiku fil-proċess, iżda tista’ tissejjaħ biex tagħti evidenza dwar l-avvenimenti li jirrigwardaw ir-reat u l-ħsara, id-dannu u n-nuqqas mġarrba bħala riżultat ta’ dan.
Fil-proċess tal-għoti tas-sentenza l-prosekuzzjoni tista’ titlob lill-vittma tiddeskrivi l-konsegwenzi tad-delitt. Jekk tkun taqbel li tagħti kumpens lill-vittma, jew jekk il-vittma tkun lesta li taħfer l-att tiegħek, is-sentenza tista' titnaqqas.
Tipi ta’ pieni
Din li ġejja hija lista tad-diversi pieni li jistgħu jiġu imposti minn qorti Ċiprijotta.
Priġunerija, jiġifieri l-inkarċerazzjoni f’ħabs tal-istat għal perjodu ta’ żmien speċifiku.
Priġunerija perjodika. Jekk inti kkundannat b’delitt li jkollu sentenza ta’ tliet snin jew inqas, tista’ tingħata s-sentenza ta’ priġunerija perjodika li ma ddumx iżjed minn tnejn u ħamsin ġimgħa. Il-perjodu ta’ priġunerija ta’ kull ġimgħa jkun mill-Ġimgħa fil-8:00am sat-Tnejn fil-5:00pm.
Sentenza sospiża ta’ priġunerija. Jekk is-sentenza ta’ ħabs tiegħek hija għal sentejn jew inqas tista’ tiġi sospiża għal perjodu ta’ tliet snin soġġetta għal xi kondizzjonijiet. Jekk tikser il-kondizzjonijiet, tiġi applikata s-sentenza tal-ħabs oriġinali u jista’ jkun hemm konsegwenzi oħrajn.
Ordni ta’ probation. Il-qorti tista’ tagħti ordni ta’ probation li tirrikjedi li inti tkun taħt is-sorveljanza ta’ uffiċjal tal-probation għal perjodu ta’ bejn sena sa tliet snin. Issir dispożizzjoni speċjali bil-liġi għat-trattament ta’ awturi ta’ ksur minuri.
Awturi ta’ ksur minuri. L-età ta' responsabbiltà kriminali hija ta’ erbatax-il sena. Il-priġunerija ta’ persuni tal-etajiet ta’ bejn l-erbatax u t-tmintax-il sena hija rari.
Ordni għat-tneħħija ta' minorenni mill-familja tagħhom. Jekk ġenitur jew persuna li hija responsabbli għal minorenni huwa/hija kkundannat/a b’ċerti delitti, il-qorti tista’ tordna li t-tifel/tifla jittieħed/tittieħed f’post ta’ sigurtà. It-tifel/tifla mbagħad jaqa'/taqa’ taħt ir-responsabbiltà tad-direttur tad-dipartiment tas-sigurtà soċjali.
Ordni għat-trattament ta’ min jabbuża mid-drogi. Persuna kkundannata b’reat relatat ma’ drogi, tista’ tiġi ordnata biex tieħu trattament f’ċentru ta’ rijabilitazzjoni mid-droga, minflok ma tingħata xi piena oħra, sakemm dik il-persuna tagħti l-kunsens tagħha.
Garanzija li tidher fil-proċess. F’dan il-każ, hemm imposti fuqek kondizzjonjiet li jeħtieġuk tirrispetta l-liġi għal perjodu ta’ żmien speċifikat. Jekk tikser din il-kondizzjoni tista’ tiġi kkundannat kemm talli ksirt l-ordni kif ukoll għar-reat oriġinali.
Il-qorti tista’ torbtok biex iżżomm il-paċi għal perjodu ta’ żmien speċifiku.
Projbizzjoni fuq l-attendenza għal avvenimenti sportivi. Jekk inti kkundannat b’att(i) ta’ vjolenza f’logħba futbol jew fi kwalunkwe kompetizzjoni sportiva oħra, il-qorti tista’, minbarra li tati kwalunkwe piena oħra, timpedik milli tattendi għal xi logħba futbol jew kompetizzjoni sportiva.
Ordni ta' konfiska li tirrelata ma’ rikavat minn attività kriminali.
Skwalifika mill-użu ta’ vettura bil-mutur. Fil-każ ta’ kundanna li tirrelata ma’ reat tat-traffiku, tista’ tiġi skwalifikat milli tuża vettura bil-mutur. Dan huwa supplimentari għal kwalunkwe piena oħra li l-qorti tista’ timponi fuqek.
Skwalifika milli żżomm jew tuża karabini. Din tista’ tapplika jekk inti kkundannat bl-użu illegali ta' xkubetta tal-kaċċa.
Ordni ta’ konfiska. Tista’ tiġi ordnat tagħti lura oġġetti li inti żżomm b’mod illegali, jew li akkwistajt b’mod illegali.
Ordni ta’ demolizzjoni. Il-qorti tista’ tordna d-demolizzjoni ta’ bini li jkun ittella’ b'mod illegali.
Websajt tal-gvern li tirreferi għall-Kostituzzjoni